Хафез
Хубавице, с лека стъпка…

Превод от персийски (фарси): Йордан Милев, 1969

chitanka.info

Хубавице, с лека стъпка, с грация, със поглед смел —

влюбените имат нужда от безсмъртния модел

на красивото ти тяло, на изящния ти ръст,

взел цветята на атлаза като пъстър акварел.

Всеки, който иска страстно на косите ти дъха —

нека сам да си направи между мъките тунел.

Стойността на мойто злато няма да се промени,

ако злобният ме вкара в най-горещия котел.

Този огън, дето свети, е на твоя дух свещта

и сред него се изгуби пеперудата без цел.

Твоят бял квартал е вече мойта свята Кааба,

моята свещена Мека, моя черноок предел.

И защо, кажи, да плача — щом не ме разбират тук,

без да види никой свода с твоя образ звездочел.

Нашият суфи, заречен снощи да не пие пак —

кръчмата видял, забрави за какво се беше клел.

И Хафез отново чаша покрай бъчвата прие,

че по устните й тънки беше вчера дълго чел.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.